วิธีชักนำให้เกิดการแท้งทางการแพทย์ มีอะไรบ้าง
วิธีชักนำให้เกิดการแท้งทางการแพทย์ ได้แก่

ก. การใช้ยา (Medical abortion): มียาหลายชนิดที่สามารถนำมาใช้ชักนำให้เกิดการแท้ง เช่น
- Prostaglandins: ยากลุ่มนี้ที่ใช้บ่อยมากในปัจจุบัน คือ Prostaglandin E1 ได้แก่ยา Misoprostol ชื่อการค้า Cytotec® ใช้เหน็บช่องคลอด หรืออมใต้ลิ้น ยาออกฤทธิ์โดยทำให้ปากมดลูกนุ่ม มดลูกหดรัดตัวมากขึ้นจนทำให้เกิดการแท้งตามมา สามารถใช้ได้ทุกอายุครรภ์ แต่ขนาดยาที่ใช้ในแต่ละไตรมาสของการตั้งครรภ์จะไม่เท่ากัน
- Mifepristone: เป็นยาที่มีฤทธิ์ต้านโปรเจสเตอโรน มีผลต่อการสร้างฮอร์โมนที่รก ทำให้รกเสื่อม ทารกในครรภ์เสียชีวิต ใช้ได้ผลดีในอายุครรภ์น้อยๆ เป็นยารับประทาน ยานี้ห้ามใช้ในสตรีที่มีความผิดปกติของการแข็งตัวของเลือด หรือ มีโรค Porphyrias(โรคทางพันธุกรรมที่พบได้น้อย ที่เม็ดเลือดแดงทำงานผิดปกติ)
- Mifepristone ร่วมกับ Misoprostol: พบว่ามีประสิทธิภาพสูงกว่าการใช้ยาตัวเดียวชักนำให้เกิดการแท้ง
- Methotrexate: ยานี้จะไปทำลายเซลล์ตัวอ่อน ยับยั้งการแบ่งตัวของเซลล์ ทำให้ทารกเสียชีวิตในครรภ์ และเกิดการแท้งออกมา
- Oxytocic drug: ยานี้ต้องผสมในน้ำเกลือ แล้วหยดเข้าเหลอดเลือดดำ โดยยาจะไปกระตุ้นการหดรัดตัวของมดลูก จึงส่งผลให้เกิดการแท้ง ยานี้จะได้ผลดีในอายุครรภ์ที่ค่อนข้างมาก

ข. การทำหัตถการทางสูตินรีเวช(Surgical abortion) คือ การขูดมดลูก (Dilation and curettage) หรือ การดูดทารกออกจากครรภ์ด้วยเครื่องดูดสุญญากาศ(Manual vacuum aspiration) ซึ่งหัตถการเหล่านี้ มักทำในอายุครรภ์ที่น้อย(น้อยกว่า 12 สัปดาห์) ต้องใช้อุปกรณ์สอดใส่เข้าไปในโพรงมดลูกแล้วขูดหรือดูดทารกในครรภ์ออกมา มักต้องมีการให้ยาระงับปวด/ยาแก้ปวดร่วมด้วย อาจเป็นการฉีดยาชาที่ปากมดลูก หรือ ฉีดยาแก้ปวดเข้าหลอดเลือดดำ ทั้งนี้การดูดทารกด้วยหลอดสุญญากาศซึ่งเป็นหลอดพลาสติก จะลดโอกาสมดลูกทะลุได้มากกว่าการขูดมดลูกด้วยอุปกรณ์ที่ทำจากโลหะ
สูติศาสตร์ (สูติศาสตร์) - Obstetrics,นรีเวชวิทยา (นรีเวชวิทยา) - Gynecology